Platforma ”**Azi pentru Mâine**” este inițiată de Asociația CSR Nest, finanțată de Fundația Coca-Cola, și sprijinită de Ministerul Mediului, Apelor și Pădurilor. Aceasta intervine pe două direcții: educare pentru un comportament responsabil față de mediul înconjurător și asigurarea de infrastructură de colectare separată. Platforma ”**Azi pentru Mâine”**cuprinde proiectele **Azi pentru Mâine în Comunitate**, **Azi pentru Mâine în Școală** și **Azi pentru Mâine pe Plajă**.

Prin componenta **Azi pentru Mâine în Comunitate**, platforma aduce împreună toți actorii relevanți care pot conlucra pentru implementarea sistemului de colectare separată în România și le oferă cetățenilor, ONG-urilor și instituțiilor publice din regiunea de Sud a României posibilitatea de a crea parteneriate cu autoritățile locale și companiile private, astfel încât acestea să își unească forțele pentru a promova și pune în aplicare sistemul de colectare separată a deșeurilor in vederea reciclării acestora.

**Azi pentru Mâine în Școală** este un proiect de educație derulat în rândul elevilor din ciclul gimnazial, din mediul urban, cu scopul de a crește nivelul de înțelegere a importanței colectării separate a deșeurilor și reciclării acestora, la care se adaugă montarea de infrastructură de colectare separată în fiecare școală din proiect.

**Azi pentru Mâine pe Plajă** presupune derularea de campanii de informare și conștientizare în rândul turiștilor care își petrec vacanța pe litoralul Mării Negre privind importanța colectării separate a deșeurilor precum și asigurarea de infrastructură de colectare separată pentru operatorii HoReCa din proiect, în paralel cu derularea de acțiuni de ecologizare pe litoral.

Platforma are rolul de a informa și educa populația – la toate nivelurile – despre importanța colectării separate a deșeurilor în vederea reciclării, cu scopul de a pune bazele unui viitor sustenabil pentru generațiile viitoare prin campanii de informare/conștientizare și educare dar și prin asigurarea de infrastructură de colectare separată a deșeurilor.

Azi pentru Mâine răspunde unei nevoi reale existente în România privind conștientizarea adoptării unui comportament responsabil față de colectarea separată a deșeurilor, având în vedere că gradul de colectare separată în România este de aproximativ 14%. Abordarea platformei este multidirecțională însă atinge comunitatea, ca întreg: de la populația școlară, la turiști care își petrec vacanța pe litoralul românesc și până la cetățenii din comunitățile locale în care proiectele componente se desfășoară: Bacău, Buzău, Brașov, Constanța, Vâlcea, Argeș, Dolj, Gorj, București-Ilfov, Dâmbovița, Călărași, Prahova, Teleorman.